google/wiki40b huggingface dataset:
Βλάσης Γαβριηλίδης

Βιογραφία

Γεννήθηκε στους Επιβάτες Ανατολικής Θράκης της Προποντίδας από εύπορη οικογένεια (ο πατέρας του ήταν κοσμηματοπώλης στην Κωνσταντινούπολη), και σπούδασε στη Μεγάλη του Γένους Σχολή, ενώ στη συνέχεια σπούδασε φιλολογία και πολιτικές επιστήμες στη Λειψία της Γερμανίας, με έξοδα του μεγαλεμπόρου Βαρώνου Σίνα. Το 1868 δημοσίευσε μια σειρά άρθρων με τίτλο «Γενική ιστορία της Ελληνικής τραγωδίας» στο περιοδικό Επτάλοφος, ενώ στη συνέχεια εξέδωσε την εφημερίδα Μεταρρύθμισις. Το 1878 εγκαταστάθηκε στην Αθήνα, ύστερα από την εκδίωξή του από τις τουρκικές αρχές εξαιτίας ενός άρθρου του στη Μεταρρύθμισιν.
Στην Αθήνα συνεργάστηκε με τον Κλεάνθη Τριαντάφυλλο για την έκδοση του πολιτικοσατιρικού περιοδικού «Ραμπαγάς» και δύο χρόνια αργότερα εξέδωσε το δικό του περιοδικό «Μη Χάνεσαι». Την 1η Νοεμβρίου 1883 μετέτρεψε το περιοδικό στην καθημερινή εφημερίδα «Ακρόπολις». Ήταν προσωπικός φίλος του Χαριλάου Τρικούπη, τον οποίο όμως από το 1890 και μετά πολέμησε μέσα από τις στήλες του. Την περίοδο εκείνη στήριξε τον Γεώργιο Α΄, τον οποίο ενθάρρυνε να συγκεντρώσει όλες τις εξουσίες στα χέρια του. Από το 1909, δηλαδή μετά από το Κίνημα στο Γουδί, και μέχρι τον θάνατο του, ο Γαβριηλίδης υποστήριξε θερμά την πολιτική του Ελευθερίου Βενιζέλου. Διατηρούσε στενές σχέσεις με τον Κωστή Παλαμά, τον οποίο μάλιστα είχε παντρέψει. Επίσης, είχε εκδόσει το νεανικό περιοδικό «Νέα Γενεά».
Το τυπογραφείο της εφημερίδας του υπήρξε πολλές φορές στόχος αντιπάλων, όπως συνέβη και στα γεγονότα που έμειναν γνωστά ως Ευαγγελικά: Ο Γαβριηλίδης, προοδευτικός και υποστηρικτής της δημοτικής γλώσσας, δεν δίστασε να ξεκινήσει σειρά άρθρων με μετάφραση των Ευαγγελίων στη δημοτική. Εξοργισμένοι υποστηρικτές της διατήρησης της γλώσσας των Ευαγγελίων αντέδρασαν, με αποτέλεσμα να αναγκαστεί να σταματήσει τη δημοσίευση και να ζητήσει συγγνώμη από τους φοιτητές, που πρώτοι είχαν αντιδράσει, αφού όμως ο όχλος είχε καταστρέψει τα γραφεία της εφημερίδας.
Απεβίωσε στις 11 Απριλίου 1920 στην Αθήνα.
Σωτήρια 1899 αθλητικοί αγώνες

Τα "Σωτήρια" ήταν πανελλήνιοι αγώνες στίβου που διοργανώθηκαν από τον Πανελλήνιο Γ.Σ. από τις 14 ως τις 16 Μαΐου 1899 στο ποδηλατοδρόμιο του Νέου Φαλήρου (σημερινό Στάδιο Καραϊσκάκη). Ονομάστηκαν "Σωτήρια", διότι ο σύλλογος αφιέρωσε τους αγώνες στην ανάμνηση της σωτηρίας του βασιλιά Γεωργίου Α΄ και της θυγατέρας του Μαρίας από δολοφονική απόπειρα που είχε γίνει εναντίον του στις 14 Φεβρουαρίου 1898 στη λεωφόρο Συγγρού, στο ύψος του σημερινού Αγίου Σώστη. Μετά το Δοκιμαστικό πρωτάθλημα του 1896 και τους αγώνες της Α΄ Ολυμπιάδας, τα Σωτήρια υπήρξαν οι μοναδικοί αγώνες που έγιναν στο ελληνικό κράτος με ευρεία συμμετοχή αθλητών και συλλόγων, με άξιες λόγου επιδόσεις, ως το Πανελλήνιο πρωτάθλημα στίβου 1901. 
Το πρόγραμμα περιλάμβανε 21 αγωνίσματα ανδρών (13 στίβου και 8 άλλων αθλημάτων: 4 ενόργανης γυμναστικής, 2 άρσης βαρών, πάλης, και αναρρίχησης), 3 εφήβων και γυμναστικές επιδείξεις σχολείων. Στους νικητές κάθε αγωνίσματος απονεμήθηκαν στέφανοι δάφνης, διπλώματα και διάφορα δώρα, όπως ωρολόγια κλπ. Στους δεύτερους απονεμήθηκε κλάδος δάφνης. Πολυνίκης αναδείχθηκε ο Εθνικός Γ.Σ. με 11 νίκες. Συμμετείχαν συνολικά 130 περίπου αθλητές από έξι σωματεία: Πανελλήνιος (70), Εθνικός Γ.Σ. (50), Πειραϊκός Σύνδεσμος (5), Πανιώνιος (2), Βόλος (2), Καλαμάτα (1). 
Πρόθεση του συλλόγου ήταν να καθιερωθούν σε ετήσια βάση αλλά αυτό δεν συνέβη. Όμως, σηματοδότησαν μια ενδιάμεση κατάσταση, δεδομένης της αδυναμίας του ΣΕΓΑΣ, που είχε ιδρυθεί το 1897, να διοργανώσει Πανελλήνιο πρωτάθλημα στίβου. Στι 8 Μαΐου 1902 ο Πανελλήνιος διοργάνωσε ξανά Αθλητικούς Αγώνες "Σωτήρια", αμέσως μετά τη λήξη των Ιππικών και Γυμνικών Αγώνων του Ποδονίφτη. Από μεταγενέστερους οι αγώνες αυτοί αναφέρονται ως "Β΄ Σωτήρια".
Ιωάννης Ζ´ Παλαιολόγος

Αυτοκράτορας για λίγους μήνες

Ο Ιωάννης Ζ´ είχε νόμιμα δικαιώματα στο θρόνο με βάση τη συμφωνία που είχε επιτύχει (1381) ο πατέρας του Ανδρόνικος Δ', τα οποία όμως αμφισβητήθηκαν με τη νέα σύγκρουση με τον πατέρα του λίγο πριν το θάνατό του (1385). Κατέλαβε την εξουσία τον Απρίλιο του 1390 με πραξικόπημα κατά του παππού του Ιωάννη Ε' Παλαιολόγου, τον οποίο κατόρθωσε να περιορίσει σε θέση πολιορκούμενου σε ένα μικρό φυλάκιο κοντά στη Χρυσή Πύλη της Κωνσταντινούπολης. Το πραξικόπημα έγινε τη νύχτα της 14ης Απριλίου με τη βοήθεια του Σουλτάνου Βαγιαζήτ Α΄, ο οποίος επιθυμούσε την ανατροπή του Ιωάννη Ε', κυρίως για να προκαλέσει στο Βυζάντιο εσωτερική αναταραχή προς δικό του όφελος. Σύμμαχοι του Ιωάννη Ζ' ήταν και οι Γενουάτες, σταθερά αντίπαλοι του Ιωάννη Ε' και διαρκώς συντασσόμενοι με τον Ανδρόνικο Δ'. Είχε προηγηθεί μάλιστα ταξίδι του Ιωάννη Ζ' στη Γένουα το 1389 προς αναζήτηση πολιτικής υποστήριξης έναντι του θείου του Μανουήλ.

Ανατροπή

Ενώ, λοιπόν, ο Ιωάννης Ε' υπερασπιζόταν το φυλάκιο, ο υιός του Μανουήλ Β' κατόρθωσε να ξεφύγει και να καλέσει βοήθεια από τους Ιωαννίτες Ιππότες της Ρόδου. Έτσι, το Σεπτέμβριο του ίδιου έτους ο Ιωάννης Ε' επανέκτησε την εξουσία. Αμέσως μετά τον τερματισμό του πραξικοπήματος και την αποκατάσταση του Ιωάννη Ε', ο Ιωάννης Ζ' αλλά και ο Μανουήλ κλήθηκαν από τον Βαγιαζήτ (βάσει των όρων υποτέλειας που είχε συμφωνήσει ο Ιωάννης Ε') να συμμετάσχουν στην επόμενη στρατιωτική εκστρατεία των Τούρκων, κατά της Φιλαδέλφειας, που μέχρι εκείνη την ώρα ήταν σε Βυζαντινά χέρια. Βρέθηκαν έτσι σε κοινό στρατόπεδο, μαχόμενοι εναντίον του ίδιου του βυζαντινού κράτους. Ενώ βρίσκονταν στη Μ.Ασία τους αναγγέλεται (1391) η είδηση για το θάνατο του, απελπισμένου πια, Ιωάννη Ε'. Έτσι έμεναν μόνοι διεκδικητές του θρόνου ο Ιωάννης και ο Μανουήλ.

Άμυνα της πολιορκημένης πρωτεύουσας

Ο σουλτάνος Βαγιαζήτ Α' όμως δε δίστασε να αποκλείσει και να πολιορκήσει την Κωνσταντινούπολη, με πρόσχημα τη θέλησή του να αποκαταστήσει το νεαρό Ιωάννη. Ο κλοιός γύρω από την πόλη έγινε ασφυκτικότερος μετά την αποτυχημένη Σταυροφορία του 1396, που τερματίστηκε με τη συντριπτική νίκη του σουλτάνου στη μάχη της Νικόπολης το ίδιο έτος. Το 1399 εισήλθε πανηγυρικά ο Ιωάννης Ζ' στην Πόλη, χωρίς όμως να επιτρέψει την παράδοσή της στους Οθωμανούς. Ο ίδιος τέθηκε επικεφαλής της άμυνας, ενώ ο Μανουήλ κατέφυγε στη Δύση με σκοπό να συγκεντρώσει πολυτιμη βοήθεια. Όλοι περίμεναν το θαύμα, το οποίο ήρθε με τη μορφή του Ταμερλάνου: το 1402 ο Βαγιαζήτ λύνει την πολιορκία για να αντιμετωπίσει τη Χρυσή Ορδή και ηττάται στην Άγκυρα.

Οριστικός συμβιβασμός

Οι απόπειρες συμφιλίωσης ανηψιού και θείου μετά το θάνατο του Ιωάννη Ε' (1391) δε στέφτηκαν από επιτυχία, μέχρι που το 1403 συνομολογήθηκε ο μεν Μανουήλ Β' να αναλάβει τη διοίκηση της πρωτεύουσας, ο δε Ιωάννης να ελέγχει την περιοχή της Θεσσαλονίκης ως «ἒξαρχος πάσης Θετταλίας». Εκεί παρέμεινε για πέντε χρόνια ακόμη, έως δηλαδή το θάνατό του το 1408, που έδωσε τέλος στην τριαντάχρονη αλληλομαχία της οικογένειας.

Γενεαλογία

Γενεαλογία Ρωμαίων Αυτοκρατόρων 717 - 1453
1. ΦΦΚ Φρανκφούρτη

Ιστορία

Ο σύλλογος έχει τις ρίζες του στη «ΣΓ Πράουνχαϊμ» (SG Praunheim). Το τμήμα ποδοσφαίρου γυναικών της Πράουνχαϊμ ιδρύθηκε το 1973. Ο σύλλογος δεν είχε επιτυχίες στο εγχώριο πρωτάθλημα ή στο κύπελλο, αλλά προβιβάστηκε στη Μπούντεσλιγκα κατά την ίδρυσή της το 1990. Στις αρχές της δεκαετίας του 1990, η Πράουνχαϊμ βρισκόταν μέση του βαθμολογικού πίνακα με μια τάση για μικρές βελτιώσεις από περίοδο σε περίοδο.
Τα θεμέλια για την μετέπειτα επιτυχία του συλλόγου μπήκαν στη περίοδο του 1993–94, όταν η πρώην αρχηγός της, Μόνικα Σταμπ, ως προπονητής και επικεφαλής του τμήματος ποδοσφαίρου γυναικών και ο Ζίγκφριντ Ντίτριχ ως διαχειριστής και επενδυτής, ανέπτυξαν μια επαγγελματική ιδέα για να οδηγήσουν τον σύλλογο σε διαρκή επιτυχία, μία πρωτοπόρος ιδέα στο γερμανικό ποδόσφαιρο γυναικών. Την 1η Ιανουαρίου του 1999, το τμήμα ποδοσφαίρου γυναικών της ΣΓ Πράουνχαϊμ δημιούργησε την «1. ΦΦΚ Φρανκφούρτη».
Νίκος Μαυράκης

Βιογραφία

Σπούδασε στο τμήμα Ιατρικών εργαστηρίων του ΑΤΕΙ Λάρισας (2006-2009), όπου ήταν αριστούχος και αποφοίτησε ένα χρόνο νωρίτερα. Αργότερα αποφάσισε να αλλάξει πορεία και να ακολουθήσει την υποκριτική. Είναι πτυχιούχος της Δραματικής Σχολής του Θεάτρου των Αλλαγών και ομιλεί αγγλικά, γαλλικά και τουρκικά.
Πρώτη τηλεοπτική εμφάνιση ήταν στην σειρά "Η γενιά των 592 €" στο 14ο επεισόδιο μαζί με την Μαίρη Πετρούτσα. Έπειτα συμμετείχε σε άλλες τηλεοπτικές σειρές όπως "50-50" , Κλεμμένα Όνειρα κ.ά.
Κατά την διάρκεια των γυρισμάτων για τα "Κλεμμένα Όνειρα" τού έγινε πρόταση απο την τούρκικη εταιρεία παραγωγής ADAM FILM ώστε να πρωταγωνιστήσει στην τουρκική σειρά "ΔΥΟ ΟΧΘΕΣ ΚΑΙ ΕΝΑΣ ΙΣΜΑΗΛ".
1238 Πρεντάππια

Φυσικά χαρακτηριστικά

Η μέση διάμετρος της Πρεντάππια εκτιμάται σε 19,96 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0771. Η Πρεντάππια περιστρέφεται γύρω από τον εαυτό της μία φορά κάθε 8 ώρες και 56 λεπτά.
Αλβανοί μετανάστες στην Ελλάδα

Μετά την πτώση του κομμουνισμού στην Ανατολική Ευρώπη στα τέλη της δεκαετίας του 1980 και τις αρχές της δεκαετίας του 1990, ένας μεγάλος αριθμός οικονομικών προσφύγων και μεταναστών, από χώρες όπως η Αλβανία, η Βουλγαρία, η Βόρεια Μακεδονία, η Ρουμανία και άλλες χώρες όπως η Ρωσία, η Ουκρανία, η Αρμενία και η Γεωργία, έφθασαν στην Ελλάδα, κυρίως ως παράνομοι μετανάστες, για να βρουν εργασία. Οι Αλβανοί, σύμφωνα με εκτιμήσεις, αποτελούν το 60–65% του πληθυσμού μεταναστών στην Ελλάδα. Σύμφωνα με επίσημα δεδομένα (2008), υπάρχουν 459.390 κάτοχοι αλβανικής υπηκοότητας στην Ελλάδα.
Αποτελούν την μεγαλύτερη μεταναστευτική ομάδα στην Ελλάδα, αλλά οι περισσότεροι από αυτούς δεν θέλουν να γίνουν αντιληπτοί ως Αλβανοί. Πολλοί Αλβανοί μετανάστες αλλάζουν τα ονόματά τους σε ελληνικά και εγκαταλείπουν το Ισλάμ υπέρ της Ορθοδοξίας: Ακόμα και πριν τη μετανάστευση, όλο και περισσότεροι άνθρωποι στο νότιο τμήμα της Αλβανίας προσποιούνται ότι είναι Έλληνες και αλλάζουν τα ονόματά τους σε ελληνικά, προκειμένου να μην υφίστανται διακρίσεις στην Ελλάδα. Με αυτό τον τρόπο, ελπίζουν να πάρουν βίζα για την Ελλάδα. Μετά την μετανάστευση προς την Ελλάδα, βαπτίζονται και αλλάζουν τα αλβανικά ονόματα στα διαβατήρια τους σε ελληνικά.
Μπιλ Νίκολσον

Βιογραφία

Γεννήθηκε στις 26 Ιανουαρίου 1919. Για σειρά ετών ήταν προπονητής της Τότεναμ Χότσπερ, με την οποία κατέκτησε το νταμπλ το 1960-61. Η Τότεναμ εκείνη την περίοδο ήταν η κορυφαία ομάδα της Αγγλίας και με τον Νίκολσον στο πηδάλιο αυτής της λαμπρής ομάδας κατάφερε να κατακτήσει το Κύπελλο Κυπελλούχων Ευρώπης νικώντας την Ατλέτικο Μαδρίτης με 5-1. Το 1962 πήρε το κύπελλο Αγγλίας κερδίζοντας τη Μπέρνλι και ο θρίαμβος της Τότεναμ επαναλήφθηκε το 1967 όταν κέρδισε στον τελικό του Γουέμπλεϊ την Τσέλσι με 2-1. Συνάδελφοι του προπονητές και κατά καιρούς δεκάδες ποδοσφαιριστές του τον χαρακτήριζαν ως τον τζέντλεμαν των αγγλικών γηπέδων. Έναν απόλυτα ειλικρινή άνθρωπο και προπονητή.
Πέθανε στις 23 Οκτωβρίου 2004.
Εισιτήριο λύκου (Ρωσία)

Το Εισιτήριο λύκου είναι κυριολεκτική μετάφραση της ρωσικής φράσης волчий билет (βόλτσι μπιλιέτ), μια έκφραση της καθομιλουμένης γλώσσας για να υποδηλώσει μια έκδοση ενός εγγράφου με περιοριστικές ρήτρες, σε σύγκριση με το πλήρες έγγραφο. Μεταφορικά, η φράση παραμένει σε χρήση σε πολλές από τις χώρες του πρώην κομμουνιστικού μπλοκ, συνήθως για να υποδηλώσει κάθε είδους εγγράφου που επηρεάζει αρνητικά την καριέρα ενός ατόμου.
Αρχικά η φράση χρησιμοποιήθηκε στην Αυτοκρατορική Ρωσία για να υποδηλώσει ένα έγγραφο που εκδίδεται αντί του εσωτερικού διαβατηρίου σε πρόσωπα που λάμβαναν εξάμηνη αναβολή κατόργκα ή εξορία για την επίλυση προσωπικών υποθέσεων. Αργότερα, συμβόλιζε το περιορισμένο πιστοποιητικό για την ολοκλήρωση των σπουδών. Σε αντίθεση με ένα κανονικό πτυχίο, απλώς δήλωνε ότι οι μελέτες ολοκληρώθηκαν, αλλά ο μαθητής δεν είχε το δικαίωμα να δώσει εξετάσεις για λόγους ελλιπούς μελέτης ή ανάρμοστης συμπεριφοράς.
Το εισιτήριο ήταν σοβαρό εμπόδιο για την καριέρα ενός ατόμου. Ακόμα αργότερα η φράση εφαρμοζόταν σε ένα έγγραφο που εκδιδόταν αντί του εσωτερικού διαβατηρίου σε πρόσωπα που αποφυλακίζονταν ("πιστοποιητικό αποφυλάκισης"). Συνήθως αυτό το είδος του εγγράφου περιόριζε τα δικαιώματα του πολίτη σε σχέση με τον τόπο κατοικίας (κανόνας 101ου χιλιομέτρου), το επάγγελμα, και ούτω καθεξής.
Βασίλης Παραμανίδης

Καριέρα

Ο Παραμανίδης γεννήθηκε στις Σέρρες και εντάχθηκε στο δυναμικό του Άρη το καλοκαίρι του 1977. Στην πρώτη του χρονιά με την ομάδα της Θεσσαλονίκης αγωνίστηκε και στους 22 αγώνες του πρωταθλήματος, σημειώνοντας 191 πόντους, με ατομικό ρεκόρ τους 35 που πέτυχε στη νίκη του Άρη εναντίον της ΧΑΝΘ με 90-80, στις 22 Απριλίου 1978.
Την επόμενη σεζόν, αγωνιζόμενος ως βασικός ψηλός στην πεντάδα του Άρη, κατέκτησε τον τίτλο του πρωταθλητή, με 236 πόντους σε 25 αγώνες. Αυτό ήταν το δεύτερο πρωτάθλημα στην ιστορία του συλλόγου και βοήθησε τον Παραμανίδη να επιλεχθεί στην ελληνική εθνική ομάδα, με την οποία κατέκτησε το χρυσό μετάλλιο στους Μεσογειακούς Αγώνες του 1979 με προπονητή τον Ρίτσαρντ Ντουκσάιρ. Επίσης, αγωνίστηκε στο Ευρωμπάσκετ του 1979, όπου η Ελλάδα κατέλαβε την ένατη θεση.
Την επόμενη τριετία, ο Άρης διεκδίκησε τον τίτλο του πρωταθλητή Ελλάδος, χωρίς να καταφέρει να έχει κάποια επιτυχία, με τον Παραμανίδη να είναι δεύτερος σκόρερ της ομάδας πίσω από τον Νίκο Γκάλη. Ταυτόχρονα, φοίτησε στο Αριστοτέλειο Πανεπιστήμιο Θεσσαλονίκης σπουδάζοντας στο Τμήμα Επιστήμης Φυσικής Αγωγής και Αθλητισμού.
Η επόμενη μεγάλη επιτυχία για την ομάδα των "κίτρινων" ήλθε με την κατάκτηση του πρωταθλήματος του 1983, με τον Παραμανίδη να σημειώνει 248 πόντους σε 23 αγώνες. Ακολούθησε η απώλεια του πρωταθλήματος του 1984 από τον Παναθηναϊκό στο μπαράζ της Κέρκυρας και του κυπέλλου από τον ΠΑΟΚ.
Στην τελευταία του χρονιά με την φανέλα του Άρη, ο Παραμανίδης κατέκτησε το πρώτο νταμπλ στην ιστορία του συλλόγου, σημειώνοντας 142 πόντους σε 20 αγώνες πρωταθλήματος, ενώ οι "κίτρινοι" έφθασαν ως την ημιτελική φάση της διοργάνωσης του κυπέλλου Κόρατς, όπου ηττήθηκαν από την ιταλική Βαρέζε.
Με την φανέλα της εθνικής ομάδας αγωνίστηκε από το 1978 μέχρι το 1981, έχοντας 31 συμμετοχές με 2,97 πόντους μέσο όρο.
Αντώνης Κανάκης

Πρώιμα χρόνια

Ο Κανάκης γεννήθηκε στις 17 Φεβρουαρίου του 1969 στη Θεσσαλονίκη από την νοικοκυριά Ευγενία και τον καθηγητή αγγλικών  Γιάννη-Δανιήλ Δούμα και έχει μία αδερφή, την Κέννυ.
Στα νεανικά του χρόνια, πουλούσε σνακ στον κινηματογράφο, έπειτα εργάστηκε ως σερβιτόρος. Στην ηλικία των 15 ετών ως DJ.
Με το ραδιόφωνο ασχολήθηκε από την ηλικία των δώδεκα ετών, σε πειρατικούς σταθμούς της Θεσσαλονίκης έως το 1987, όπου και διάλεξε το επώνυμο Κανάκης.

Καρίερα

Ο Κανάκης έχει παραγάγει, σκηνοθετήσει και παρουσιάσει εκπομπές όπως Κομφούζιο, Α.Μ.Α.Ν. και Ράδιο Αρβύλα, ενώ είναι συνιδρυτής και συνιδιοκτήτης του Imagine 89.7 (μέσω της Tony Productions Μονοπρόσωπη) και ιδρυτής-ιδιοκτήτης του Fly 104.
Εργάστηκε σε μια σειρά επαγγελματικών σταθμών, όπως το δημοτικό ραδιόφωνο Θεσσαλονίκης, όπου ήταν διευθυντής και δημιουργός του πρώτου ραδιοφωνικού σταθμού στην Ελλάδα που εξέπεμπε 24 ώρες ξένη μουσική, του FM 101, όπως επίσης και στους Kiss FM 87.6 & 90.8 (νυν Λαϊκός 87.6 και Zoo 90.8), ANT1 FM (νυν Easy 97.5) και τώρα στον Imagine 89,7. Επίσης, δραστηριοποιείται και στο χώρο της μουσικής, δημοσιεύοντας κάποια δικά του τραγούδια και Remix.
Επίσης συνεργαστεί με την ActionAid στη σκηνοθεσία και την παρουσίαση δύο ντοκιμαντέρ στη Σιέρα Λεόνε. Το 2013 προβλήθηκε στον ΑΝΤ1 το Immersion: Βουτιά σε μια Άλλη Πραγματικότητα και το 2014 το One Love Team.
Μετά τον θάνατο του πατέρα του το 2015, δημοσίευσε το πρώτο του βιβλίο με τίτλο Μπαμπά... (μια κανονική ημέρα). Το 2016 έστησε και δεύτερο ραδιοφωνικό σταθμό, τον Fly 104, ο οποίος συστεγάζεται με τον Imagine 89.7.
Thymalus limbatus

Ετυμολογικές και ιστορικές παρατηρήσεις

Το είδος καταγράφηκε για πρώτη φορά από τον Fabricius το 1787, με το όνομα Cassida limbata. Το όνομα του είδους, η λέξη limbātus, είναι λατινική λέξη που σημαίνει "επενδυμένο, με περιθώριο". Το όνομα εξηγείται από την σύντομη καταγραφή ...margine pubescente... (με το ένδυμα με λεπτά μαλλιά).  Συνώνυμα της ονομασίας Cassida limbata είναι τα ονόματα Peltis brunnea ή και Peltis brunneus. Το όνομα του γένους Peltis προέρχεται από τη λέξη πέλτη της αρχαίας ελληνικής γλώσσας για μια μικρή ασπίδα και αναφέρεται στη φόρμα του εντόμου, ενώ brunnea είναι η λατινική λέξη για το χρώμα καφέ.
Το είδος είναι ο τύπος του γένους Thymalus, το οποίο καθορίστηκε από τον Γάλλο Latreille το 1802. Ο ίδιος ο Latreille δεν εξηγεί το όνομα Thymalus. Ο Γερμανός Schenkling υποψιάζεται, πως το όνομα εξηγείται με το χρώμα του κολεοπτέρου που θυμίζει το χρώμα του καπνιστού και έχει την λέξη θύμα ως ρίζα.
Η 39η πλάκα του Άγγλου John Curtis, ο οποίος είναι γνωστός για τις περίφημες χαλκογραφίες του, εισαγάγει τον Thymalus limbatus (Εικ. 1). Οι χαλκογραφίες αυτές κατά κανόνα παριστάνουν ένα έντομο και ένα φυτό σε καλλιτεχνική απεικόνιση, μαζί με σημαντικές επιστημονικές λεπτομέρειες, με σκοπό να κεντρίσουν το ενδιαφέρουν του ευρύτερου κοινού για τη φύση.

Μορφολογικά χαρακτηριστικά της προνύμφης

Η προνύμφη στο τελευταίο στάδιο αποκτά μήκος οκτώ έως εννιά χιλιοστόμετρων. Το κεφάλι είναι βρώμικο κίτρινο, το υπόλοιπο του εντόμου γαλακτώδες μπλε. Τα διάφορα χαρατηριστικά περιγράφονται από τον Γαλλο Géhin.

Βιολογία

Το είδος απαντάται σε βορινές περιοχές, σε δάση ή σε μοναχικά δέντρα, ιδιαίτερα σε οξιές, αλλά και σε πολλά άλλα φυλλοβόλα και κωνοφόρα δέντρα. Είναι νυκτόβια και κυκλοφορούν σε μανιτάρια που φυτρώνουν σε παλιούς κορμούς δέντρων ή κάτω από φλοιό που έχει μολυνθεί με μυκήλιο μυκήτων.
Το έντομο διαχείμαζει ως προνύμφη, η νύμφωση της οποίας παρατηρείται την άνοιξη. Η προνύμφη τρέφεται με μύκητες.

Γεωγραφική εξάπλωση

Το είδος απαντάται στην Ελλάδα, όχι όμως στα νησιά. Προς την Δύση το ενδιαίτημά του προεκτείνεται δια την Βοσνία και Ερζεγοβίνη, την Σλοβακία, την Αυστρία, την Ελβετία, την Ιταλία και την Γαλλία μέχρι την Ισπανία, δεν το συναντούμε όμως στην Αλβανία, την Γιουγκοσλαβία, την Σλοβενία. Προς τα βόρεια το έντομο έχει βρεθεί μέχρι την Σουηδία, την Εσθονία, Λιθουανία και μερικές περιοχές της ευρωπαϊκής Ρωσίας) όχι όμως στην Λετονία, Νορβηγία και Φινλανδία. Επίσης δεν έχει εντοπιστεί πουθενά στην Τουρκία, όμως απαντάται και πέρα από τα Ουράλια Όρη.
Πέραμα

Θέση και μορφολογία

Το Πέραμα είναι το δυτικότερο άκρο της Αθήνας και απέχει 14,7 χλμ. από το κέντρο της πόλης, ενώ συνορεύει με τους δήμους Χαϊδαρίου (βόρεια) και Κερατσινίου (ανατολικά). Η νότια πλευρά του Περάματος βρέχεται από τον όρμο του Κερατσινίου, ενώ η δυτική του πλευρά συναντά τα νερά του στενού της Σαλαμίνας (Σύμφωνα και με τα παραπάνω, το όνομα του Περάματος μάλλον οφείλεται στη θέση του, η οποία αποτελεί «πέρασμα» από το ηπειρωτικό μέρος της Αθήνας προς τη Σαλαμίνα).
Το Πέραμα είναι μια περιοχή χαρακτηριστικά βραχώδης. Μάλιστα, το έδαφος του παρουσιάζει κλίσεις που σε μερικά σημεία ξεπερνούν το 30%. Ο δήμος αναπτύσσεται από την επιφάνεια της θάλασσας μέχρι το υψόμετρο των 266 μέτρων (κορυφή Αγίας Τριάδας), και συμπεριλαμβάνει κομμάτια και από τις δύο πλαγιές του Αιγάλεω.

Ναυπηγοεπισκευαστική Ζώνη

Το Πέραμα είναι γνωστό για την παρουσία και τη δραστηριοποίηση σε αυτό της Ναυπηγοεπισκευαστικής Ζώνης. Η ζωή στο Πέραμα είναι στενά συνδεδεμένη με την δραστηριότητα της ναυπηγοεπισκευαστικής ζώνης. Η πλειοψηφία των κατοίκων της περιοχής εργάζεται στα ναυπηγεία του Περάματος. Ωστόσο η Ναυπηγοεπισκευαστική Ζώνη αποτελεί έναν από τους πιο επικίνδυνους εργασιακούς χώρους στην Ευρώπη με μεγάλο αριθμό εργατικών ατυχημάτων και δυστυχημάτων με πιο πρόσφατο μαζικό δυστύχημα αυτό της 24 Ιουλίου 2008 . Χαρακτηριστική είναι επίσης η καταπάτηση βασικών δικαιωμάτων των εργαζομένων στη Ζώνη. Λόγω της συγκεκριμένης κατάστασης συχνά πραγματοποιούνται κινητοποιήσεις εργαζομένων στο Πέραμα, ενώ την κατάσταση έχει στιγματίσει και το συγκρότημα Active Member, ένα από τα πιο σημαντικά Hip Hop-Low Bap συγκροτήματα στην Ελλάδα, τα μέλη του οποίου είναι κάτοικοι Περάματος, με το τραγούδι Είναι Θυσία.
Εικονικός χαρακτήρας

Πηγή

Χρήστος Λαλάς, Το Μικρό Λεξικό του Internet, Αθήνα: Δίαυλος, 2002, ISBN 960-531-138-0.
Σερανίδες

Ταξινόμηση

Οι Σερανίδες ανήκουν στην υπόταξη των Περκοειδών.
Όμπλαστ Ζάγκρεμπ

Η περιφέρεια Ζάγκρεμπ (κροατικά : Zagrebačka oblast) ήταν διοικητική περιφέρεια του Βασιλείου Σέρβων, Κροατών και Σλοβένων από το 1922 έως το 1929. Διοικητικό της κέντρο ήταν η πόλη Ζάγκρεμπ.
Δεκαπενταύγουστος (ταινία)

Πλοκή

Σε μια τριώροφη πολυκατοικία στο κέντρο της Αθήνας ζουν τρεις οικογένειες, οι οποίες αποφασίζουν να φύγουν από την πόλη ανήμερα Δεκαπενταύγουστου.
Στον πρώτο όροφο κατοικεί ένα ζευγάρι (Ελένη Καστάνη και Ακύλλας Καραζήσης) με τα δύο τους παιδιά. Φεύγουν από την Αθήνα με προορισμό την Παναγία Σουμελά, καθώς η κόρη τους πάσχει από καρκίνο και ευελπιστούν σε ένα θαύμα. Στον δεύτερο όροφο κατοικεί ένα ζευγάρι με προβλήματα (Μιχάλης Ιατρόπουλος και Θεοδώρα Τζήμου) και φεύγουν να αναζητήσουν μια ανανέωση στη σχέση τους. Στον τρίτο όροφο κατοικεί ένα ζευγάρι μεσοαστών (Αιμίλιος Χειλάκης και Αμαλία Μουτούση), οι οποίοι θέλουν να αποκτήσουν ένα παιδί. Φεύγουν από την Αθήνα για να πάνε στο εξοχικό τους.
Κατά τη διάρκεια της απουσίας τους, ένας έφηβος διαρρήκτης (Κώστας Κοτσιανίδης) εισβάλλει στα σπίτια τους και ανακαλύπτει τα καλά κρυμμένα μυστικά και τις επιθυμίες των ταξιδιωτών. Επίσης, κατά τη διάρκεια του ταξιδιού των ζευγαριών γίνονται αποκαλύψεις και κάποιες μπλεγμένες καταστάσεις ξεδιαλύνονται.

Βραβεία/Διακρίσεις

Η ταινία βραβεύτηκε με το βραβείο της Πανελλήνιας Ένωσης Κριτικών Κινηματογράφου. Επίσης, επιλέχτηκε να συμμετάσχει στο διαγωνιστικό τμήμα του Φεστιβάλ Βερολίνου.
Ιωάννης Β΄ του Ζίμερν

Βιογραφία

Γεννήθηκε στο Ζίμερν και ήταν γιος του Ιωάννη Α΄ παλατινού κόμη του Ζίμερν και της Ιωάννας, κόρης του Ιωάνη Β΄ κόμη του Νασσάου-Ζάαρμπρυκεν. 
To 1509 απεβίωσε ο πατέρας του και τον διαδέχθηκε. Έδωσε άδεια να εγκατασταθεί τυπογραφείο στο Ζίμερν και ήταν προστάτης της γλυπτικής. Εισήγαγε τη Μεταρρύθμιση στην κομητεία του, πράγμα που οδήγησε σε ένταση με τους γείτονές του αρχιεπισκόπους του Τρίερ και του Μάιντς.
Αθανάσιος Ζάππας

Βιογραφικά στοιχεία

Γεννήθηκε στο Λάμποβο Τεπελενίου της Οθωμανικής Αυτοκρατορίας γύρω στο 1805. Ήταν αδελφός του Κωνσταντίνου Ζάππα και πρώτος εξάδελφος του Ευάγγελου Ζάππα. Σχολείο πήγε στην Κέρκυρα. 
Πέθανε στο Βουκουρέστι στις 7 Σεπτεμβρίου 1880. Γιοι του ήταν οι Απόστολος και Χρήστος Ζάππας.
Φώτιος Μακρής

Βιογραφία

Εργάστηκε ως ιδιωτικός  υπάλληλος και ανέπτυξε συνδικαλιστική δράση. Έγινε πρόεδρος της ΓΣΕΕ για πρώτη φορά στις 27 Ιουνίου 1946, με απόφαση του Συμβουλίου της Επικρατείας, με βάση την οποία ακυρώθηκαν οι εκλογές στην ένωση εκείνης της χρονιάς. Εκλεγόταν συνεχώς στην ηγεσία της ΓΣΕΕ ως το 1964, οπότε καθαιρέθηκε έπειτα από πίεση συνδικαλιστών της Ένωσης Κέντρου.
Εξελέγη βουλευτής Αθηνών στις εκλογές του 1946 ως ανεξάρτητος (όπως αναγράφεται στο Μητρώο της Βουλής) με το Συνδυασμό Ηνωμένης Παρατάξεως Εθνικοφρόνων και έλαβε 35.192 ψήφους.  
Πέθανε στις 3 Μαΐου 1980 και κηδεύτηκε από τον ιερό ναό Αγίων Θεοδώρων του Πρώτου Νεκροταφείου Αθηνών.
Λιμνοθάλασσα Κλείσοβας

Ιστορικά στοιχεία

Εδώ διεξήχθη το 1826 η Μάχη της Κλείσοβας.
Λεοπόλδος της Βαυαρίας (γενν. 1951)

Βιογραφία

Ο Λούιτπολντ-Ρούπερτ-Χάινριχ γεννήθηκε στο ανάκτορο Λόιτστετεν κοντά στο Στάρνμπεργκ της Βαυαρίας και ήταν γιος του Λουδοβίκου πρίγκιπα της Βαυαρίας και της Ίρμινγκαρντ των Βίττελσμπαχ, κόρης του Ρούπρεχτ.
Μαχαμάτ Καμούν

Πολιτική σταδιοδρομία

Ο πρωθυπουργός Αντρέ Νζαπαγιεκέ παραιτήθηκε στις 5 Αυγούστου 2014, έπειτα από έκκληση της προέδρου Κατρίν Σαμπά-Πανζά προκειμένου να τηρηθεί η συμφωνία ανάμεσα στους αντάρτες Σελεκά και στους αντι-Μπαλακά.
Ο διορισμός του Καμούν στο αξίωμα του πρωθυπουργού απογοήτευσε τη μουσουλμανική ομάδα των Σελεκά, παρότι ο Καμούν είναι Μουσουλμάνος. Η ομάδα δεν θεωρεί τον Καμούν ότι είναι μέλος των Σελεκά. Τελικά η ομάδα δεν έλαβε μέρος στην κυβέρνηση εθνικής ενότητας, καθώς διαφώνησαν με την επιλογή του προσώπου για τη θέση του πρωθυπουργού και απείλησαν ακόμα και με αποχώρηση από την συμφωνία για εκεχειρία που υπογράφηκε στην Μπραζαβίλ τον Ιούλιο του 2014.
Το 2016 αντικαταστάθηκε στην πρωθυπουργία από τον Σιμπλίς Σαραντζί.
Ααρών μπεν Ελιγιά

Βιογραφικά στοιχεία

Ο Ααρών γεννήθηκε στο Κάιρο το 1300. Τη ζωή του την πέρασε, κατά κύριο λόγο, στη Νικομήδεια της Μικράς Ασίας. Ενώ πέθανε το 1396, στην Κωνσταντινούπολη. Και θεωρούταν άνθρωπος με μεγάλη οξύνοια.
Θρυλείται ότι δέχτηκε επιδράσεις των Ματζαλιτών, και η φιλοσοφία του, στηρίζεται στη λογική, ενώ οι θεωρίες του για τον κόσμο, αν και δεν αρνιόταν τη θεϊκή προέλευση του σύμπαντος, είναι υλιστικές. Σημαντικότερα έργα του Ααρών θεωρούνται: Το δέντρο της ζωής (1346), Ο κήπος της Εδέμ (1354), Το στέμμα του νόμου, το οποίο περιέχει σχόλια στην Πεντάτευχο (1362).